  Анжелика Тихонова корреспондент Удмуртиысь мерлыко политикая но ужъя министр Татьяна Чуракова Россилэн азьмуртэзлэн Владимир Путинлэн Федерал Собранилы вазиськонэз пумысен малпанъёссэ шараяз. Со сярысь со «ВКонтакте» мерлыко вотэсысь бамаз гожтӥз. Нырысетӥ нылпи вордӥськемен тыриськонъёслы федерал коньдэтысь субвенцилэн быдӟалаез 2020-тӥ арын миллиард манетлэсь трос луоз шуыса чакласьком Татьяна Чуракова, Удмуртиысь мерлыко политикая но ужъя министрНырысетӥ нылпизы вордӥськем бере семьяез коньдонлы ёрмисьёс пӧлы пыртон куронъёс 2020-тӥ ар кутсконысен воштӥськизы. Толэзьлы быдэ тыриськонъёсты басьтыны быгато семьяос, кытын адямилы быдэ шоро-куспо табышсы толэзьлы тырмымон уксёлэн кык быдӟалаезлэсь трос уг луы. Элькунамы толэзьлы тырмымон уксёлэн кык полэс быдӟалаез 21 сюрс 216 манет луэ. 2020-тӥ арын тыриськонлэн быдӟалаез – 9 сюрс 964 манет Озьы ик таиз ар толэзьлы быдэ тыриськонъёсты нылпилы куинь арес тырмытозь тырозы, азьвыл 1 но ӝыны аресозь сётъяло вал. Со тросгес семьяослы юрттэт басьтыны луонлык сётоз. Чакламъя, элькунысьтымы 70-80 процентэз семьяос, кудъёсаз нырысетӥ пиналзы вордӥськиз, программае пыриськозы Татьяна Чуракова, Удмуртиысь мерлыко политикая но ужъя министр   Та дырлы Удмуртиысь 5 сюрс 980 кулэяськись семьяос нырысетӥ пиналзы вордӥськем бере толэзьлы быдэ тыриськонъёсты басьтон понна вазиськизы ини. Соос пӧлысь 3 сюрс 16 семьяослы тыриськонъёсты нырысьсэ кылем арын юнматӥзы. Коньдэтысь 477 миллион 500 сюрс манет висъязы. Россилэн азьмуртэз Владимир Путин 2020-тӥ арын 1-тӥ толшорысен толэзьлы быдэ тыриськонъёсты пиналъёслэн куинь аресысенызы сизьым аресозязы сётъяны ӵектӥз. Сое басьтозы семьяос, кытын адямилы быдэ табышсы толэзьлы тырмымон коньдонлэн одӥг быдӟалаезлэсь трос уг луы. Удмуртиын со тыриськонэз басьтыны быгатӥсь 8 сюрс пала семьяос уло. Соос оглом 17 сюрслэсь трос куинь аресысен сизьым аресозь пиналъёсты будэто. Федерал нормативно-правовой актъёсты юнматэм бере со семьяос котькуд толэзь толэзьлы тырмымон уксёлэсь 50 процентсэ басьтыны быгатозы Татьяна Чуракова, Удмуртиысь мерлыко политикая но ужъя министр Толэзьлы быдэ тыриськон ӧжытсэ 4 сюрс 900 манет луоз Федерал Собранилы вазиськонэз дыръя Владимир Путин анай капиталъя программаез кузятыны но сое нырысетӥ нылпи вордӥськем понна но тырыны ӵектӥз. Озьы ик покчи классъёсын дышетскисьёсты дунтэк пӧсь сиёнэн сюдоно шуыса пусйиз. Со сяна, Россилэн азьмуртэз Кункатэ юнматыны ӵектӥз, тужгес пичиез уждун толэзьлы тырмымон уксёлэсь ӧжыт луыны кулэ ӧвӧл шуыса. Кункатэ тупатонъёс дасян вылысь нимысьтыз ужась группа кылдытӥзы, отчы Удмуртилэн Кун Думаын азьвыл депутатэз, «Россиысь калыкъёслэн ассамблеязы» огазеяськонлэн кенешезлэн тӧроез Светлана Смирнова но пыриз.  Тегъёс: Мерлык Ижкар ВладимирПутин нылпиос Удмуртия ТатьянаЧуракова Россия семья коньдон Мерлыкополитикаяноужъяминистерство 100ар  